Antiikin tutkimus – Kosminen K\n17/04/2019 17/04/2019 ~ kosminenk\t~ Kommentoi\nKolme hyvin erilaista kirjaa uskonnoista. Erilaista sen tähden, että niiden tapa lähestyä uskontoja ja uskonnollisuutta on toisistaan poikkeava. Riikka Tuorin ja Tapani Harviaisen toimittama valikoima tekstejä Talmudista on uskonnollinen kirja, joka on tieteellisesti toimitettu. Talmud on keskeinen osa juutalaista uskonnollista itseymmärrystä ja oppia. Mikko Heikan Uskonnot kohtaavat on teologin ja uskonnollisen johtajan (luterilainen emerituspiispa) puheenvuoro globaaleista kriiseistä kuten pakolaisuudesta, ilmastomuutoksesta ja sotaisista konflikteista yhdistettynä uskontodialogin ja uskontoteologian mahdollisuuksiin vähentää ennakkoluuloja ja konflikteja ihmisryhmien välillä. Martti Nissisen ja Leena Vähäkylän toimittama Kiveen hakattu? on tieteellinen artikkelikokoelma, joka esittelee nykyaikaista raamatuntutkimusta eli eksegetiikkaa näkökulmanaan kumota mielikuva siitä, että pyhät kirjoitukset kuten kristittyjen Raamattu oli muuttumaton uskonnollisten tekstien kokoelma. Raamattu on kokenut lukuisia muutoksia esimerkiksi inhimillisen toiminnan ja synty-ympäristönsä tähden.\nSeuraavaksi joitakin huomioita näistä kolmesta kirjasta.\nUskonnot kohtaavat avautui minulle puheenvuorona globaaleista kriiseistä kuten pakolaisuudesta, etnisten ryhmien konflikteista ja ilmastonmuutoksesta ja mikä on uskonnon sekä uskonnollisten ihmisten rooli näiden kriisien lieventäjinä. Pakolaisuus on tuonut eri kulttuurien ja uskontojen edustajat yhteen, jolloin konfliktien mahdollisuus on todennäköisempää. Pakolaisuutta ei voi kuitenkaan torjua vaan se on kohdattava. Heikka peräänkuuluttaa pakolaisstatuksen muutosta ottaen huomioon myös ilmastonmuutoksen kurjistamien maa-alojen pakolaiset ja kuinka monikulturalismi toimii assimilaatiopolitiikkaa paremmin. Heikalle monikulttuurisuuspolitiikan mukaan maahanmuuttaja saa ylläpitää omaa kulttuuriaan, jolloin hän myös kotiutuu Heikan arvioin mukaan paremmin uuteen kotimaahansa. Tämä ei kuitenkaan sulje pois sitä, että maahanmuuttajan tulee noudattaa uuden kotimaansa lakeja ja kunnioittaa ihmisoikeuksia.\nHeikka tuo kirjassaan esille uskontoteologian erilaiset mallit. Uskontoteologiassa on kyse siitä, että uskontoa lähestytään sen omista lähtökohdista käsin. Tämä mahdollistaa aidon kohtaamisen eri tavoin ajattelevien ja toimivien välillä, kun jokainen lähestyy toista (uskovaa) ihmistä omista lähtökohdista käsin ja tunnustaa, että toisen uskonto on (lähtökohtaisesti) erilainen omaan nähden. Uskontodialogi ei toisin sanoen tähtää uskontojen sulautumiseen vaan dialogiin. Uskontodialogisia menetelmiä Heikan mukaan voivat olla esimerkiksi opin, hengellisen elämän ja käytännön soveltaminen kohtaamisissa. Opilliset keskustelut etsivät yhteyspintoja dogmien ja etiikan aloilta. Hengellinen uskontodialogi voi olla esimerkiksi yhdessä rukoilemista yhteisistä huolenaiheista kenties kuitenkin tunnustaen, että jokaisella on oma jumala, jonka puoleen uskovat kääntyvät uskontodialogisen hartaudenharjoituksen aikana. Käytännön tasolla puolestaan haetaan yhteyttä toiseen ihmiseen, jotta konfliktit eri tavoin uskovien välillä vähentyisivät. Käytännön tasoa voi olla esimerkiksi tutustumisen toisen uskontoon, uskonnollisiin teksteihin tai tapoihin tai uskonnon ilmenemismuotoihin tuomitsematta niitä. Erilaisuuden sietäminen vähentää riitoja ja toivottavasti myös väkivaltaa toiseutta kohtaan.\nHeikan kirjan vahvuus minulle oli juutalaisuuden, kristinuskon ja islamin kohtaamismahdollisuuksien esittelyssä. Mitä näissä kolmessa ”Abrahamin uskonnossa” on yhteistä ja mitkä ovat niiden erot? Esimerkiksi: onko näillä kolmella uskonnolla sama jumala? Minkälaisia historiallisia esimerkkejä muslimien, kristittyjen ja juutalaisten välisistä kohtaamisista, kanssaelämisestä ja toisaalta myös konflikteista voidaan käyttää pohtiessa rauhan mahdollisuutta ja toiseuden hyväksymistä? Minkälaisia opillisia kohtaamispintoja kristityt, juutalaiset ja muslimit voivat löytää tukeutuen pyhiin teksteihin, joilla on hyvin samantahoinen alkulähde? Ja niin edelleen.\nKirjassa esitellään useita konkreettisia esimerkkejä uskontodialogista ”Abrahamin uskontojen” kohtaamismahdollisuuksista, mutta suoranaiseksi työkirjaksi uskontodialogiin kirjasta ei ole. Lisäksi olin hieman yllättynyt, että lähetystyö oli otettu kirjaan mukaan. Käsitykseni mukaan lähetystyön lähtökohtana on näkemys siitä, että lähetystyöntekijöillä on pyhäksi koettu tehtävä tehdä kaikista toisin uskovista oman uskontonsa edustajia ajatuksella, että toisen uskonto ei ole totta tai oikea suhteessa omaan jumalaan tai uskontoon. Heikka tuo esille pohtiessaan lähetystä ja dialogia esimerkiksi sen kuinka joissakin maissa on kiellettyä vaihtaa uskontoa. Tämä mielestäni on enemmän ihmisoikeuksien piiriin kuuluva asia kuin lähetystyön. Ihmisoikeuksiin kuuluu ihmisen mahdollisuus valita oma uskontonsa tai uskonnottomuus ja tästä on ulkopuolella arvoarvostelmat siitä mikä uskonto on oikeassa.\nMartti Nissisen (Vanhan testamentin eksegetiikan professori) ja Leena Vähäkylän (Suomen Akatemian tiedottaja ja YM) toimittama tieteellinen artikkelikokoelma Kiveen hakattu? – Pyhät tekstit ja perinteet muutoksessa esittelee tänä päivänä Suomessa ja Suomen Akatemian rahoituksella tehtyä raamatuntutkimusta. Kirjan tarjoama keskeinen väite on, että Raamattuna tunnettu tekstien kokoelma on ollut alusta alkaen jatkuvan muutoksen alla. Ennen kuin Raamatun tekstit kanonisoitiin esimerkiksi kristinuskossa nykyiseen muotoonsa, yksittäisten tekstien variaatio on ollut monipuolista. Samasta tekstistä on esimerkiksi ollut useita eri käsikirjoituksia, joista vain osa on kaiken lisäksi säilynyt kopioiden kopiona. Pitkään Raamatun käännöstyötä on ohjannut keskiaikaiset käsikirjoituskopiot, mutta nykyeksegetiikka tunnustaa myös Qumranin tekstilöydosten ja Septuagintan (Vanhan testamentin kreikankielinen varhainen käännös hepreasta) roolin raamatuntutkimuksessa.\nEnnen kirjapainotaitoa (1400-luvulta lähtien) tekstejä kirjoitettiin käsin erilaisille materiaaleille. Papyruskääröt edelsivät kirjamuotoisia esimerkiksi vasikannahalle kirjoitettuja kirjoituksia. Varhaiset papyrukset ovat säilyneet huonosti (poikkeuksena Qumran) verrattuna myöhempiin kirjoitusmateriaaleihin ennen kirjapainotaitoa. Tämän tekstien säilyvyysongelman lisäksi tekstit poikkeavat sisällöllisesti toisistaan. Tekstejä on kirjoitettu muistista ja niitä on kopioitu vuosisatojen ajan. Lisäksi raamatuntutkijan tulee olla tietoinen, että kirjoittaja tai kopioija on voinut tehdä kirjoitusvirheitä ja tarkoituksella muokannut tekstiä vastaamaan omaa tai oman yhteisönsä edustamaa teologiaa. Raamatun tekstien taustalla on siis lukuisia inhimillisiä tekijöitä, jolloin alkuperäisen, aidon, todellisen, autenttisen Raamatun tekstin rekonstruktioiminen eksegeettisin siis tieteellisin menetelmin ei ole mielekästä tai mahdollista.\nEksegetiikan yksi tehtävä on operoida erilaisten käsikirjoitusten kanssa ja löytää niistä yhtäläisyyksiä ja eroavaisuuksia mm. sanamuodoissa ja teologiassa, jota käsikirjoitukset edustavat. Kirjan ensimmäinen luku on pääosin tiukkaa eksegeettistä tekstianalyysiä, joissa osoitetaan kuinka muutaman sananvaihdos eri käsikirjoituksissa voi tuoda merkittävästi erilaisen sävyn vaikkapa Paavalin kirjeisiin.\nKirjan toinen luku käsittelee Qumran-löytöjä hälventäen danbrownimaisia visioita eriskummallisesta salaseurasta Qumranissa. Tätä tiede tekee parhaimmillaan. Kirjan kolmas osa oli minulle kiinnostavin. Siinä oli päästy irti jaekohtaisista tekstianalyysistä ja laajennettu artikkelien sisältöjä Raamatun ja sen synty- ja lähikulttuurien tutkimukseen arkeologian näkökulmiin. Kirjan minulle kiinnostavin luku löytyi heti kolmannen osan alusta, jossa joukko tutkijoita esitteli muinaisen Lähi-idän kulttuureja. Artikkelin fokuksessa on esitellä useita arkeologisia lähteitä kuten piirtokiirjoituksia ja kivireliefejä ja kuinka niiden avulla voi rekonstruoida historiaa ja tieteellisesti kommunikoida sen kanssa.\nKiveen hakattu? on monipuolinen esitys nykyeksegetiikan tutkimuskysymyksistä ja tutkimuskohteista. Kirja on melko yleistajuinen erityisesti loppua kohden, jossa tieteenalan erikoissanasto aukeaa sellaisellekin lukijalle, joka ei ole eksegeetti. Silti ajattelisin, että lukijalla kannattaa olla jonkinlainen perustuntemus Raamatusta ja juutalaisuuden sekä kristinuskon varhaishistoriasta, jotta kirjasta saa riittävästi irti informaatiota. Toisin sanoen ihan pelkäksi johdantoteokseksi maallikolle kirjasta ei ole, mutta sille voi antaa mahdollisuuden syventää perustietämystä Raamatusta ja toivottavasti lisätä ymmärrystä siitä, että Raamattu on ollut ja on edelleen jatkuvassa muutoksen tilassa. Se ei ole monokulttuurinen monoliitti vaan vuosisatojen ajan muovautunut tekstikokoelma, jota on tehty inhimillisin käsin ja ajatusmaailmoin.\nTalmudilla on merkittävä asema juutalaisessa perinteessä. Sen tekstit ovat syntyneet tarpeeseen etsiä Jumalan tahtoa ja vastata siihen. Talmud on hyvin laaja kokoelma erilajisia tekstejä, joissa juutalaiset oppineet eli rabbit etsivät keskustellen ja väitellen vastauksia Jumalan tahdon yksityiskohtaiseen ymmärtämiseen ja kuinka soveltaa heprealaisessa Raamatussa (kristittyjen Vanha testamentti) olevia tekstejä käytäntöön.\nRiikka Tuorin ja Tapani Harviasen toimittama ja suomentama Pyhiä juutalaisia kirjoituksia on valikoima tekstikatkelmia Talmudista. Tämä kirja on ensimmäinen kunnollinen ja tieteellisesti toimitettu talmudtekstikokoelma suomeksi ja sen tähden merkittävä kulttuuriteko mielestäni. Kirja jakaantuu useampaan osaan. Alussa on rabbi Simon Livsoninin (Suomen ylirabbiini) tervehdys, josta siirrytään kattavaan Mišnan ja Talmudin historiallisen taustan esittelyyn. Tämän jälkeen valikoidut Talmudin tekstit on jaettu temaattisiin lukuihin, joissa käsitellään esimerkiksi lakia, etiikkaa, avioliittoa ja perhettä, kuoleman jälkeistä elämää ja juutalaisen historian avainhetkiä. Lukujen sarjan aloittaa Mišnan neljä traktaattia ja päättää Talmudin nk. Unikirja.\nTalmudin historiaa tai syntyhistoriaa ja asemaa juutalaisuudessa esittelevä johdantoluku on kiitettävän selkeä esitys. En halua sitä referoida tässä laajalti, mutta haluan kertoa, että se antaa syventyneen kuvan siitä kuinka suullinen ja kirjallinen perinne juutalaisuudessa kommunikoivat keskenään ja kuinka juutalaisten diasporallinen asema ensimmäisinä vuosisatoina ennen ja etenkin jälkeen ajanlaskun alun ovat vaikuttaneet siihen, että Talmudin kaltainen tekstikokoelma on syntynyt pääosin Palestiinassa ja Babyloniassa (tai kenties tarkemmin Persiassa).\nTalmudin syntyyn johdannosta saamani mielikuvan mukaan on vaikuttanut juutalaisten historia, jossa keskeiset vaikuttimet ovat olleet Jerusalemin temppelin tuhoutuminen kahteen otteeseen. Ensimmäisen kerran noin 500 eaa babylonian kuningas Nebukadnessar II:n joukkojen toimesta (josta alkoi myös pakkosiirtolaisuuden aika) ja toisen kerran roomalaisen vallan alla vuonna 70, jota seurasi vielä epäonnistunut kapina, jonka seurauksena juutalaiset karkotettiin Jerusalemista. Temppeliin keskittyvä juutalaisuus joutui etsimään vaihtoehtoisia keinoja elää juutalaisina ja näin alkoi kehittyä voimakkaammin synagogiin keskittyvä rabbiininen juutalaisuus. Uskonnollinen auktoriteetti siirtyi temppelin uhraamiseen vihityiltä papeilta synagogayhteisöissä opetusta antaville rabbeille.\nTalmudin syntyhistorian ja johdantoon sopivan väljän sisällönesittelyn lisäksi kirjan alkuluvussa tuodaan esille myös minkälainen vastaanotto Talmudilla on ollut esimerkiksi kristittyjen keskuudessa keskiajalta lähtien ja mikä on Talmudin asema nykypäivän juutalaisuudessa maailmalla ja Suomessa. Talmud on hyvin rikas kokoelma eri lajityypin tekstejä eri ajoilta. Johdantotekstissä tuodaan esille, kuinka Talmudista on historian saatossa nostettu joitakin hyvin kielteisiä kantoja tai näkökulmia ei-juutalaisista ja näitä yksittäisiä kontekstistaan irrotettuja tekstikatkelmia on käytetty juutalaisia vastaan eri aikoina: ”Tyypillistä on irrottaa jokin Talmudin lause asiayhteydestään ja väittää sen olevan koko totuus juutalaisuudesta ja juutalaisista tai esittää koko Talmud tyhjänpäiväisenä hiustenhalkomisena.” (s. 32). Johdantoluvussa Talmudin arvellaan olevan vaikea ja monitulkintainen teksti lukea, joten se on voinut herättää ja herättää edelleen epäluuloja ja mutkat suoriksi -periaattella tehtyjä vääriä tulkintoja.\nNykypäivän Talmudin käytöstä juutalaisten keskuudessa johdannossa muun muassa kerrotaan, että 2010 -luvulla sen lukeminen on kokenut eräänlaisen renessanssin. Rabbi Meir Shapiro kehitti 1920-luvulla ”sivu päivässä” -harrastuksen, joka yhdistää tänäpäivänä laajakirjoisesti juutalaisia internetin välityksellä. Luku-urakka on pitkäkestoinen. Jos Talmudin haluaa lukea tällä menetelmällä alusta loppuun, menee siihen seitsemän ja puoli vuotta, mutta loppuun päässeet voivat osallistua maailmanlaajuisiin juhliin lukuonnistumisensa johdosta. Nykypäivää on myös naisten mahdollisuus lukea ja opiskella Talmudia, joka on perinteisesti mielletty vain miehille. Talmudin teksteissä tämä tulee esille kieltoina, mutta tänä päivänä melkein jokaisessa juutalaisuuden suuntauksessa on myös naisia rabbeina.\nLoppuun lainaus Talmudista. Kyseisessä katkelmassa kolme pakanaa menevät hakemaan neuvoja Šammailta ja Hillelilta. He edustavat kahta varhaista koulukuntaa. Lainauksessa esiintyy kaksi ensimmäistä käännynnäistä.\n” Rabbimme ovat opettaneet:\nKerran eräs pakana meni Šammain luokse ja kysyi: ”Kuinka monta Tooraa teillä on?”. Šammai vastasi: ”Tooria on kaksi. Toinen on kirjallinen ja toinen suullinen.”\nPakana sanoi: ”Kirjallisen Tooran suhteen uskon sinua, mutta suulliseen Tooraan en usko. Saat luvan käännyttää minut juutalaisuuteen, mutta vain jos opetat minulle pelkästään kirjallista Tooraa!”\nŠammai suuttui ja ajoi hänet nuhdellen luotaan pois.\nPakana meni Hillelin luokse, ja tämä lupasi käännyttää hänet.\nEnsimmäisenä päivänä Hillel opetti aakkosia: ”Alef, bet, gimel, dalet.” Seuraavana päivänä Hillel opetti kirjaimet toisin päin.\nMies huomautti: ”Eilen sinä opetit ne toisin päin!”\nHillel vastasi: ”Jos luotat minuun opetellessasi aakkosia, luota minuun myös silloin, kun opetan suullista Tooraa!”\nToisen kerran eräs pakana meni Šammain luo ja sanoi: ”Saat luvan käännyttää minut juutalaisuuteen sillä ehdolla, että opetat minulle koko Tooran samaan aikaan kun seison yhdellä jalalla.”\nŠammai hääti hänet luotaan heristämällä kädessään olevaa mittakeppiä.\nPakana meni Hillelin luokse, ja tämä käännytti hänet juutalaisuuteen.\nHillel sanoi hänelle: ”Älä tee lähimmäisellesi sitä, mikä on sinulle vastenmielistä. Siinä on koko Toora. Kaikki muu on kommentaaria. Mene ja opiskele!””\nRiikka Tuori ja Tapani Harviainen (toimittajia ja suomentajia): Pyhiä juutalaisia kirjoituksia – Valikoituja tekstejä Talmudista\nKannen kuvat: Julistaja Dura Europoksen synagogan seinämaalauksessa (v. 244),Tooranlukutikku (jad) (puu ja hopea, Saksa, n. 1800) ja Talmudin katkelma. Tooranlukutikun valokuva: Cooper Hewitt (Smithsonian Design Museum, muut kuvat: Wikimedia Commons.\nMikko Heikka: Uskonnot kohtaavat – Mahdollisuus parempaan maailmaan?\nMartti Nissinen ja Leena Vähäkylä (toimittaneet): Kiveen hakattu? – Pyhät tekstit ja perinteet muutoksessa\n2018 Gaudeamus, teos julkaistu yhteistyössä Suomen Akatemian kanssa\nLisää tietokirjallisuutta blogissa\n05/01/2019 05/01/2019 ~ kosminenk\t~ Kommentoi\nGaudeamuksen julkaisema ja Tuomo Pekkasen suomentama ja selityksin ohjeistama uusintapainos Tacituksen Germaniasta (arviolta v. 98) oli minulle kiinnostavaa kirjallisuutta. En ole erityisen kiinnostunut germaaneista, mutta olen kiinnostunut muun muassa antiikin maailmankuvasta, ihmiskuvasta, kulttuurista ja niin edelleen. Publius Cornelius Tacitus (n. 55-120) oli historioitsija, joka Germanian lisäksi kirjoitti muun muassa Rooman keisarien historiasta (Historiae ja Annales, suom. Keisarillisen Rooman historia).\nUusintapainos Germaniasta on kattava kokonaisuus oman aikansa maantiedettä, kansatiedettä ja kulttuurintutkimusta. Kirja pitää sisällään ensinnäkin johdannon, jossa lukijalle kerrotaan mm. Tacituksen käyttämistä lähteistä, käsitellään Tacituksen käyttämää latinaa ja pohditaan kirjan vastaanottoa ja myöhempää vaikutushistoriaa. Germaniaa on menneinä vuosisatoina käytetty poliittisiin ja kansallisaatetta nostattaviin tarkoituksiin. Pekkanen arvioi Germanian olevan kuitenkin maantieteellis-kansatieteellinen tutkielma ilman erityistä poliittista intentiota. Historioitsijana Tacitus on kerännyt tietoa pääosin erilaisista omana aikanaan saatavilla olevista kirjallisista lähteistä kansanryhmästä, jota vastaan Rooma on sotinut.\nVarsinainen Tacituksen teksti on painoksessa julkaistu kahteen kertaan. Ensimmäisenä Tuomo Pekkasen suomennos ja toisena Textus Latinus Germaniasta kaikille latinan taitoisille. Tacituksen alkuperäinen teksti ei ole säilynyt vaan antiikin kirjallisuudelle tyypilliseen tapaan nykylukijat saavat lukea kopioiden kopioita. Varhaisin Germaniasta tiedetty käsikirjoituskopio on 800 -luvulta. Se ei ole kuitenkaan säilynyt meidän päiviin asti vaan siitä tehdyt painokset 1400 -luvulta.\nGermania käsittelee germaanien asuinaluetta ja tapoja, tarkennettuna esimerkiksi maantiedettä, alueen olosuhteita, elinkeinot, viljelyskasvit, sodankäynnin merkityksen, arkkitehtuurin, uskomusjärjestelmän, yhteiskunnallisen järjestäytymisen, joitakin kulttuurisia tapoja ja antaa arvion germaanien luonteenpiirteistä. Tämän jälkeen käydään läpi kaikki germaaneihin kuuluvat heimot ja ryhmät, sisältäen ”ihmeen villit ja viheliäisen köyhät” fennit. Joihinkin Tacituksen antamiin tietoihin nykylukija voi suhtautua kriittisyydellä ja Pekkanen korjaakin kirjan selitysosiossa nykytutkimuksen valossa joitakin kohtia. Silti teosta on kiitelty monin paikoin paikkansa pitäväksi.\nMitä Tacitus sitten kertoo germaaneista? Alla joitakin huomioita.\nLuonnonolosuhteet ja ilmasto ovat karaisseet germaanit omanlaisekseen kansaksi, joilla on ”tuikeat silmät, punertavat hiukset ja kookas ruumis” ja että ”janoa ja hellettä he eivät siedä lainkaan” (s. 24), mutta ovat tottuneet pakkasiin ja paastoamiseen. (pohdin: nälkään?). Luonnonrikkauksia kuten hopeaa germaaneilla ei ole ja he eivät ole niistä Tacituksen mukaan edes erityisen kiinnostuneita.\nTacituksen mukaan germaanit eivät rakenna talojaan lähekkäin, eivätkä elä kaupungeissa vaan rakentavat kotinsa metsikköihin ja tasankoihin. Germaanit viljelevät maata. Juomana heillä on ”ohrasta tai vehnästä valmistettu neste, joka on käyttämällä saatu jossakin määrin viinin kaltaiseksi” ja ”ruoka on yksinkertaista: luonnonvaraisia hedelmiä, tuoretta riistaa tai piimää. Ilman herkkuja ja erikoisuuksia he torjuvat nälän. Janoon nähden he eivät ole yhtä kohtuullisia. Jos heidän juomanhimoaan tyydytetään toimittamalla heille niin paljon kuin he haluavat, heidät voitetaan yhtä helposti heidän omilla paheillaan kuin asein.” (s.42). Tacitus tietää myös kertoa, että jotkin juomingit äityvät kohtalokkaiksi tappeluiksi ja kuinka noppapelejä he pelaavat kuitenkin ”kumma kyllä vakavissaan ja selvin päin ja osoittavat voiton tai häviön ollessa kysymyksessä niin suurta harkitsemattomuutta, että kaiken menetettyään he viimeisellä ja ratkaisevalla heitolla panevat peliin vapautensa ja itsensä. Hävinnyt menee vapaaehtoiseen orjuuteen. Nuorempi ja vanhempikin antaa köyttää ja kaupata itsensä. Niin itsepäisiä he ovat tässä nurinkurisessa asiassa: itse he sanovat sitä rehellisyydeksi.” (s. 43).\nGermaanien uskomusjärjestelmä pohjautuu joihinkin yksittäisiin jumaliin, ja rituaaleina toimivat esimerkiksi ennustaminen ja uhrit (uhrilehtoja). Tacituksen tekstin mukaan germaaneista saa mielikuvan sotaisana kansana, joka käy taisteluita myös toimettomuuttaan. Ja vaikutelmakseni jäi myös, että germaanien yhteisöt rakentuvat sotien ja niiden mukanaan tuoman hierarkian ja moraalin varaan.\nKirjan sivuilla lukija havaitsee helposti Tacituksen (n. 55-120) asenteen barbaariheimoihin. ”Alkukantaisuus” asettuu vastakkain ”sivistyneen Rooman” kanssa, jonka elinolosuhteet Tacituksen mukaan ovat kaiken lisäksi erinomaiset. Näistä kohdista mieleeni tuli muun muassa Vitruvius (90-20 eaa), joka 10:n kirjan kokoelmassa De Architecture kommentoi (kirja VI) eri kansojen fyysisiä ominaisuuksia asuinalueidensa muovaamina. Vitruviuksen mukaan roomalaiset asuvat parhaimmilla alueilla, joten sopivat hyvin esimerkiksi filosofointiin siinä missä pohjoisemmassa elävät ovat (tyhmänpuoleisia) ja hyviä sotilaita (veri vahvempaa mm. ilmaston takia). Tacituksen kirja ei kuitenkaan ole kritiikitöntä Rooman ylistystä vaan hän syyttää omiaan joistakin paheista esimerkiksi avioliittoon liittyen, jossa germaanit Tacituksen mukaan taisivat olla hyveellisempiä. Germania ei kuitenkaan rakennu filosofisiin pohdintoihin kuten etiikkaan ja moraaliin, joten Tacituksen huomatukset jäävät siihen nähden melko sivulliseen rooliin kokonaisuudessa.\nTacituksen tekstiä seuraa selitysosio, joka vaikuttaa hyvin kattavalta kommentaarilta Germaniaan. Se toimii hyvin myös itsenäisenä tekstinä, mutta ei ole tietysti verrattavissa tarkoituksensa takia Tacituksen tekstiin. Selitysosiossa Pekkanen korjaa joitakin Tacituksen antamia tietoja. Nykyään tuon ajan germaaniheimoista tiedetään enemmän, kuva heidän yhteiskunnastaan on monipuolistunut esimerkiksi arkeologisen tutkimuksen myötä. Painoksen lopussa on vielä kirjallisuusluettelo ja hakemisto. Lukukokemus on kuvitettu arkeologisin löydöin mm. kolikoista, patsaista ja suoruumiista.\nGermania ei laajuudellaan pyörrytä, joten sen lukee nopeasti. Tacituksen teksti on miellyttävän selkeää ja suomennos helppolukuinen.\nkirjoitettu arviolta vuonna 98\nKolmas uudistettu painos 2018\nSuomentanut ja selitykset laatinut: Tuomo Pekkanen\nKannen kuvassa roomalainen pronssipatsas germaanista ajalta 50-150 jKr. Kannen toteuttanut: Jukka Aalto\nLisää antiikin Roomaa blogissa\nVitruvius: On Architecture / Arkkitehtuurista / De Architecture (10 kirjaa arkkitehtuurista)\nAntiikkia! (listaus kaikista blogiin kirjoittamistani antiikin kirjallisuutta käsittelevistä teksteistä)\n05/05/2018 05/05/2018 ~ kosminenk\t~ Kommentoi\nMistä on menestyneet Hollywoodin elokuvat tehty? Ne viihdyttävät laajoja yleisöjä ja tuovat rahaa, mainetta ja kunniaa tekijöilleen. Onnistuneimpia niistä haluamme katsoa aina uudelleen ja uudelleen. Tiedämme juonen, osaamme vuorosanat ulkoa, mutta silti haluamme nähdä ne uudestaan. Kumma juttu.\nVoisin ajatella, että Hollywoodin toiminta-seikkailuelokuvat on tehty erikoistehosteista ja sen sellaisesta, spektaakkelista, fantasiasta ja eskapismista. Draamaelokuviin tarvitaan puolestaan jäntevä juoni, jossa on selvä konflikti, joka vaatii ratkaisua ennen tarinan loppua. Tarvitaan myös tähtiä, joiden näkemisestä yleisö haluaa maksaa.\nAri Hiltunen on tutkinut 1990-luvulla Hollywoodin elokuvia ja siinä sivussa menestyvän ”oikean nautinnon” audiovisuaalista tarinankerrontaa. Tutkimuksensa hän on koonnut Gaudeamuksen vuonna 1999 julkaisemaan kirjaan Aristoteles Hollywoodissa. Menestystarinan anatomia. Oikea nautinto syntyy juonellisesta kokonaisuudesta, joka vain toimii. Hiltunen aloittaa aikojen alusta eli ihmisten myyttisistä tarinoista (Joseph Campbellinmonomyytti sankarin matkasta), pohtii satujen ja folkloren merkitystä (jatkuvuus, sama kaava, Vladimir Proppin tutkimukset kansansaduista) ja käy läpi AristoteleenRunousoppia niiltä osin, miten se soveltuu audiovisuaalisen tuotteiden juonitutkimukseen.\nAjattelin ensin, että en kirjoittaisi tästä kirjasta. Miksi? Koska kirjassa olitiin todella rähmällään Hollywoodin suuntaan hakien menestyselokuvan juonikaavaa kuin se takaisi yksistään menestyneen elokuvan (tai minulle kiinnostavan elokuvan). Tämä tuntuu minulle hieman tylsältä meiningiltä. Ja silti oli kiinnostavaa lukea, mitä Aristoteleella on ollut ja voisi olla tarjolla sellaisten tarinoiden luojille, jotka haluavat selkeätä rakennetta juonen kulkuun.\nAristoteleen Runousopista paukutan ulkomuistista tähän alkuun jotakin sellaista, että… sitä ei ole kirjoittanut Aristoteles siinä mielessä mitä muita teoksiaan vaan sen ovat muistaakseni koonneet hänen oppilaansa opetustuokioidensa (luennot?) pohjalta. Runousoppi käsittelee tragedianäytelmää (ei välttämättä surullinen loppu) ja eepoksia erityisesti juonen toimivuuden näkökulmista. Aristoteleelle SofokleenKuningas Oidipus oli tragedioiden tragedia juonen rakenteeltaan ja kuljetukseltaan, vaikka ei fanittanut sen lopetusta. Runousoppi on vaikeatulkintainen ja erityisesti päänvaivaa on muovannut katharsiksen käsite. Hiltunen pohtii katharsista jonkin verran ja sijoittaa sen muun muassa biologiseksi kokemukseksi, jonka mukaisesti ihminen kokisi fyysistä helpotusta jännityksen laukeamisesta, mutta myös katsojan/kokijan/lukijan mielentilaksi, joka koetaan elokuva/esitys/lukutapahtuman jälkeen, jos juoni on kuljetettu onnistuneesti.\nSeuraavaksi poimintoja Hiltusen tekstistä, mitä tulee Aristoteleeseen ja Hiltusen etsimään oikeaan nautintoon. Käsittelen näitä elokuvakontekstissa kuten Hiltunenkin eli kirjoitan ”katsoja” (elokuvan), mutta ihan yhtä hyvin nämä voisivat toimia kirjallisinakin, jolloin voisin kirjoittaa, että ”lukija”. Muistaakseni Aristoteles fanitti näytelmiä myös ihan kirjallisina teksteinä ja sellaisinaankin luettuina saivat onnistuessaan aikaiseksi katharsiksen.\nAristoteles painotti kahta seikkaa tai tunnetilaa, joista hyvä juoni ja sen myötä katharsis syntyy. Nämä kehittyvät kolminäytöksisen tarinan (alku, keskivaihe, lopetus) keskivaiheella. Tunnetilat ovat sääli ja pelko. Pelko tulee uhkan tunteesta ja sääli siitä, että tarinan päähenkilö on moraalisesti kunniallinen, mutta kokee epäoikeudenmukaisuutta. Katharsis on vapautusta näistä kahdesta tunnetilasta. Pelko syntyy siis uhan tunteesta, johon katsoja eläytyy ja josta kaikki jännitys tulee katsomiskokemukseen. Pelon tunne syntyy eläytymällä päähenkilön kokemuksiin, mutta samaistumalla häneen säälin kautta. Päähenkilö esitellään juonen alkuvaiheilla moraalisesti korkeaksi ihmiseksi, joka kokee ikäviä asioita. Osa ikävistä tapahtumista voi johtua hamartiasta, jonka Hiltunen tulkitsee kohtalokkaaksi erehdykseksi. Esimerkki: päähenkilö ajattelee tekevänsä jotakin hyvää, mutta siitä seuraa pahaa.\nAristoteles jakoi onnistuneen juonen kolmeen näytökseen, jotka kaikessa yksinkertaisuudessaan ovat aloitus, keskikohta ja lopetus. Kaiken toiminnan on juonen edetessä oltava tavoitteellista ja kokonaista. Ei rönsyjä, ei mitään ylimääräistä. Toiminnan on oltava sellaista, joka vie juonta eteenpäin ja kiinnittyy aina päähenkilön konfliktiin oli se sitten mikä tahansa. Hiltunen ehdottaa, että kolminäytöksisen kaavan voi nähdä myös mallina: motiivi – aikomus – tavoite.\nKaksi keskeistä huippukohtaa tekee juonesta muuta kuin tasapaksun vellin. Nämä ovat anagnorisis ja peripeteia. Suomeksi tunnemme nämä tunnistamisena ja äkkikäänteenä. Tunnistaminen tarkoittaa sitä, että juonessa tapahtuu jotakin, joka voisi estää viime hetkessä kärsimyksen tai katastrofin tapahtumasta (päähenkilölle). Joskus kyse voi olla ihan konkreettisesta tunnistamisesta, mutta pointti on, että tulee hetkellinen helpotus siitä, että tarinalle voisi kehittyä vielä jopa onnellinen lopetus. Äkkikäänne tulee tunnistamisen jälkeen. Peripeteia ei kuitenkaan ole välttämättä mikään positiivinen suunta tarinalle. Se saattaa tunnistamisesta huolimatta kääntää kelkan äkkiluisuun kohti katastrofia. Esimerkki: Oidipus haluaa selvittää moraalisesti hyvänä jätkänä miksi hänen kuningaskuntansa kärsii ja syy on vanha murha. Kaikenlaista tulee stoorin edetessä selville ja tunnistaminen Oidipuksen kohdalla on se, että hän ei olisikaan vähitellen nousevasta epäilyksestä(än) huolimatta murhaaja, mutta sitten tulee äkkikäänne eli hänelle kerrotaan päin naamaa, että kyllä hän on. Hetken helpotus ja sitten vedetään jakkara jalkojen alta.\nHiltunen on kirjassaan etsinyt draamallista mielihyvää. Hän nimeää neljä tasoa tai lohkoa, jotka kokonaisuutena muodostavat Hiltusen mukaan menestystarinan, jonka ihmiset haluavat nähdä aina uudestaan ja uudestaan. Nämä neljä ovat: emotionaalinen, moraalinen, älyllinen ja symbolinen taso. Emotionaalinen sitoo katsojan elokuvaan jännityksen kautta. On konflikti, joka voimistuu, saavuttaa huippunsa ja BÄNG siis purkautuu/vapautuu. Moraalinen taso puolestaan puhuttelee katsojan sääli/samastuminen -taipumusta. Päähenkilö on moraalisesti skarppi tyyppi, mutta kokee epäoikeudenmukaista kohtelua. Jos tarina päättyy traagisesti niin se kiehtoo useimpia katsojia. Esimerkki: Romeo ja Julia. Älyllinen taso väreilee oivallusten ympärillä. Juoni on parhaimmillaan mysteeri tai palapeli, jota katsoja kokoaa ja älyllinen ilahdus tulee siitä, että lopussa mysteeri selviää, palat ovat paikoillaan ja arvoitus ratkeaa. Riittävä määrä yllätyksiä ja loogisuutta on hyvä sekoitus. Konventioista (siis aristoteelisesta perusmallista) poikkeaminen Hiltusen mukaan vaatii katsojilta paljon (liikaa?) ja hämmentää. Neljäs taso on symbolinen ja samalla myyttinen. Tällä Hiltunen tarkoittaa sitä, että katsoja tunnistaa juonesta ja tarinan päähenkilöstä asioita, piirteitä – jotakin – , jolla on yhtymäkohtia katsojan omaan elämään. Näin eläytyminen tehostuu ja katharsis on aika huippuisa tarinan loputtua. Symbolisella tasolla vaikuttava elokuva tuntuu katsojalle metaforalta tai vertauskuvalta omaan elämään.\nMitä opin? Menestystarina on kaava, jossa on kolme näytöstä. Ei rönsyjä, keskitytään oleelliseen eli pääkonfliktiin, joka kiinnittyy päähenkilöön. Juonen kulku tulisi rakentaa niin, että katsoja (tai lukija) voi siihen eläytyä (kokea jännitystä, saada katsoja jännityneeksi) ja samaistua päähenkilöön. Tarinan tulisi olla riittävän monimutkainen tai arvoituksellinen (miksei myös cliffhangerinen?) ja herättää katsoja ajattelemaan, että tässä tarinassa on jotakin, joka koskettaa juuri häntä.\nOnko sinulla jokin elokuva, jota voisit katsoa aina uudestaan ja uudestaan? Mikä elokuva on viimeksi ilahduttanut sinua? Onko niissä Aristoteles läsnä?\nJk. Voisin suositella tähän Kjell Sundstedtin kirjaa ”Kirjoita elokuvaksi”. Hiltusen tutkimus on perehtynyt ansiokkaasti aristoteeliseen draamankaareen, mutta Sundstedtin kirjassa mennään laajemmalle. ”Kirjoita elokuvaksi” toimii mielestäni aika hyväksi kirjoitusoppaaksi myös muille kuin elokuvista tai elokuvakäsikirjoituksien kirjoittamisesta kiinnostuneille.\nAri Hiltunen: Aristoteles Hollywoodissa. Menestystarinan anatomia\nBlogissa muita tekstejä, jotka tulevat lähelle tätä aihepiiriä


Käyttäjän suosittelemat kirjoitukset — Naïvia realismia\nIhmiskunnan tulevaisuutta varjostaa monta uhkaa. Eri tekijät kytkeytyvät toisiinsa verkostomaisesti luoden vaikeasti hallittavia muutostrendejä. Syyt ja seuraukset sekoittuvat keskenään. Esimerkiksi vuosikymmenen alussa alkaneen arabikevään ja...\nMielenkiintoinen keskustelu tänä aamuna TV:ssä. Jo ikääntynyt, mutta edelleen skarppi Pentti Linkola pääsi pitkästä aikaa esittämään ajatuksiaan.Linkolaa on yleensä kiitelty siitä, että hän elää niin kuin opettaa. Hän ei luopunut tämän aamuisessa...\nKuva kertoo mistä syväoppimisessa on kyse. En ole nähnyt yhtään hyvää määritelmää syväoppimiselle. Wikikin höpsii kuten monet muutkin, vahvennetut kohdat seuraavassa lainauksessa: ”Syväoppiminen (deep learning) on neuroverkkoon ...\nNoin kolme kuukautta sitten jouduin poistamaan Snapchatin, sillä 2015 vuoden loppupuolella ostamani puhelin ei suostunut enää sitä pyörittämään. Sen jälkeen puhelimen muistia vapauttamaan on lähtenyt yksi jos toinenkin sovellus.Somenäkyvyys ja...\n1.10.2017 23:35 Auvo Rouvinen\nKatselin taas vaihteen vuoksi tilastoa kasvusta ja tein hiukka yllättävän havainnon. Kasvu voidaan jakaa kolmeen osaan. 1860 – 1925, 1925 – 1990 ja sitten tietysti tähän ecu & euro aikaan. Tuo 1925 sattuu siksi koska siinä vaiheessa...\nÄäri-islamilainen ISIS-järjestö käyttää tehokkaasti sosiaalista mediaa osoittaakseen valtaansa ja rekrytoidakseen uutta väkeä. Sosiaalinen media on olennainen osa Isis-terrorijärjestön toimintaa. Terrorijärjestön viestintä on hyvin ammattitaitoista...\nMuutama vuosi sitten olin kutsuttuna puhujana opetusalan pohjoismaisessa kokouksessa. Minua pyydettiin pohtimaan niitä eettisiä edellytyksiä, joilla peruskouluopetuksessa voitaisiin hyödyntää geenitestejä erityisopetusta tarvitsevien oppilaiden...\nTulevaisuus on täällä: Geenisakset\n4.8.2017 18:37 Lasse Kärkkäinen\nEn voi kuin ihmetellä miten vähälle huomiolle nk. geenisakset, eli CRISP-CAS9 -menetelmä, on jäänyt. Emmanuelle Charpentier ja Jennifer Doudnan kehittivät vuonna 2012 menetelmän, jolla voidaan muokata elävien solujen DNA:ta mistä hyvänsä kohdasta....\nMiksi huligaaneilla on ymmärtäjiä, valtaa ja mahdollisuuksia?\n9.7.2017 10:09 Viljo Heinonen\nViime yönä Hampurissa mellakoitiin edelleen. Osa mielenosoittajista (= huligaaneista) oli varustautunut polttopulloin ja kivin. Polttopulloilla sytyteltiin autoja ja kivillä heiteltiin poliiseja. Kiinni on toistaiseksi otettu vajaa 200...\n30.6.2017 12:45 Eeva Vallius\nVaikka Jussi Halla-ahon näkemystä (blogi 13.4.2005) ihmisarvosta on reilussa kymmenessä vuodessa ehditty runsaasti kommentoida, lisään joukon jatkoksi muutamia minua kummastuttavia piirteitä hänen argumentoinnissaan.Halla-ahohan pitää käsitystä...\n6.5.2017 10:41 Ville Varjo\nErinäisissä kannanotoissa on viime aikoina hyvin voimakkasti ennustettu työelämään suuria muutoksia ja näkevätpä jotkut kirjoittajat jopa sellaisenkin vision, jossa suuri osa ihmisistä tulee olemaan pysyvästi ilman työtä. Samassa yhteydessä...\n"Ai sä olet yrittäjä, eli työtön"Ehkä herättelevin kommentti mitä minä olen kuullut vähään aikaan. Maassamme vallitsee suuri työttömyysaste joka koskettaa erityisesti nuoria, mutta harva harkitsee yrittäjyyttä edes vaihtoehdoksi. Tähän on...\nPitääkö meidän alistua tähän: "EuthaNAZIA - no thanks"\n10.2.2017 18:16 kaija kelhu\n"Stoalaista kuoleman-optimismia oli usko ihmisen mahdollisuuksiin tehdä valintoja elämänsä aikana, vaikuttaa yhteiskunnassa, jopa omalla kuolemallaan." Optimismiin kuului myös mahdollisuus päästä oman kuolemansa herraksi,...\nAikakauslehti The Economist esittelee viikonvaihteen numerossaan harvinaisen järkevän intialaisen kansalaispalkka-aloitteen. Aloitteen taustalla on se, että Intian kohta 1,3 miljardiin kasvavasta väestöstä nykyisin noin viidennes joutuu...\n14.12.2016 15:56 Auvo Rouvinen\nMoni ajattelee, ajatus perustulosta on uusi ja mullistava. Näinhän ei ole. Keisarien ajan Roomassa rahvas sai syödä ilmaiseksi, keisarit järjestivät sirkushuvia. Roomassa oli siis käytössä kansalaispalkka. Rooman systeemi oli tuhoisa vapaalle...\nPiritori eli Vaasanpuistikko joulukuussa. 50 harmaan sävyä.Hs kertoi, että rakennusvirasto suunnittelee Vaasanpuistikon, tuttavallisemmin Piritorin, kehittämistä ja pyytää nyt kaupunkilaisten kommentteja 11.12.2016 asti.Asun itse kyseisessä...


Sara Maria Forsbergin single julki – ”Tuntuu epätodelliselta” - Viihde - Ilta-Sanomat\nSara Maria Forsbergin single julki – ”Tuntuu epätodelliselta”\nJulkaistu: 21.4.2015 8:55\nYoutubesta maailmantähteyteen ponnahtaneen Smokahontas-nimellä ennen tunnetun Sara Marian singlebiisi on julki.\nSmokahontas-Youtube-videoidensa yötä julkisuuteen nousseen Sara Maria Forsbergin http://www.iltasanomat.fi/haku/?search-term=Sara%20Maria%20Forsberginensimmäinen singlebiisi Ur Cool on julki. Viime kesänä levityssopimuksen Capitol Recordsin kanssa tehnyt Sara Maria tunnetaan jatkossa artistinimellä SAARA.Levy-yhtiö on aiemmin tiedottanut, että tiistaina julkaistaan myös mashup-versio lyriikkavideosta. Koska Suomi on SAARAn sydäntä lähellä, starttaa projekti kotimaasta. Kalifornian Santa Monicassa nykyään asuva Forsberg on parhaillaan Suomessa markkinoimassa ensimmäistä singleään.Ensisinglestään innoissaan oleva Forsberg julkaisi Instagramissa kuvan faneilleen.– SINGLENI ON JULKI, TYYPIT! Omg. Tämä tuntuu todella epätodellista. Olen niin onnellinen, että pidätte siitä. Olen työskennellyt todella paljon. Ja haluan miellyttää teitä, sillä te olette elämäni, lippispäässä poseeraava Forsberg on kirjoittanut kuvatekstiksi englanniksi.Jos kuva ei näy, voit katsoa sen myös täältä.https://instagram.com/p/1uOcRbouYB/?taken-by=helloimsaaraSAARA:n kappale on kuunneltavissa Spotifysta ja iTunesista. Spotify-kappaleen löydät täältä.https://play.spotify.com/track/5yRAGUGUwc5MzNgzNk3SHE?play=true&utm_source=open.spotify.com&utm_medium=openVideolla Forsberg Ilta-Sanomien haastattelussa viime perjantaina.\nYhdysvalloissa uraa luova Sara Maria Forsberg: ”Ikävöin mämmiä!”\nSara Maria Forsberg oli vielä reilu vuosi sitten tuiki tavallinen tyttö Pietarsaaresta. Smokahontas-YouTube-videoidensa myötä Yhdysvaltoihin ja viihdebisnekseen tempaistu nainen julkaisee ensi viikolla ensimmäisen singlensä artistinimellä SAARA. Miten tässä näin kävi, ja mitä Sara itse kaikesta ajattelee? Lue lisää ›\nTämän takia Smokahontaksesta tuli SAARA\nSmokahontas on jatkossa SAARA. Sara Forsberg kertoi Ilta-Sanomille nimiensä tarinan ja miltä tuntuu, kun ensimmäinen oma single julkaistaan. Lue lisää ›


Lapin poliisilaitos pyytää mahdollisia havaintoja sunnuntain kello 23 ja maanantain kello 05 välisenä aikana Kuukkelin lähistöllä liikkuneilta ihmisiltä.\nInarin poliisipartio sai maanantaina 21.2. kello 3:23 tehtävän, jonka mukaan Saariselällä Kuukkelin tiloista oli tullut liikeilmaisimen hälytys kauppakeskuksen sisältä. Poliisipartion ollessa vielä matkalla Saariselälle tuli hätäkeskukseen kaksi ilmoitusta saman rakennuksen tulipalosta. Ilmoitusten mukaan liekit näkyivät jo ulkorakenteissa. Ilmoittajat olivat sivullisia. Rakennuksen pihapiirissä olleet kolme matkailuautoa siirrätettiin pois palon vaara-alueelta.\nPelastuslakiin perustuen sekä pelastuslaitoksella että poliisilla on tutkintavelvollisuus huomattavaan omaisuusvahinkoon johtaneessa tulipalossa. Poliisin taktinen tutkinta aloitettiin heti maanantaina ensi-ilmoittajien puhuttamisella ja muiden tietojen keräämisellä. Palopaikan tekninen tutkinta on aloitettu tänään tiistaina 22.2. raunioiden tilanteen sen mahdollistettua. Palon syttymissyystä ei ole vielä tietoa ja mitään rikokseen viittaavaa ei ole tullut ilmi.\nPoliisin tietojen mukaan viimeinen henkilö poistui kauppakeskuksesta sunnuntaina 20.2. kello 23 aikaan.\nHavainnot voi ilmoittaa sähköpostitse: rovaniemi.tutkinta.lappi@poliisi.fi. Mikäli jollakin on valokuvia tai videoita palosta edellä mainitulta ajalta, pyydetään ne lähettämään linkin https://pouta.poliisi.fi/Kuukkeli kautta.


HUAWEI Mate 20 Pro | Älypuhelin | HUAWEI Suomi\nVain mielikuvitus on rajana käytettäessä HUAWEI Mate 20 Pro -puhelinta. Teknologiset läpimurrot tarjoavat aivan uusia ulottuvuuksia.\nEstetiikka kohtaa innovaation\nKehystä koko maailma\nHUAWEI Mate 20 Pro edustaa designiltaan Mate-sarjaa, joka on muotoilultaan yksinkertaisen tyylikäs.\n3D-lasista valmistettu näyttö on kauniin kaareva sekä kestävä. Puhelin on muotoiltu niin, että se istuu miellyttävästi käteen.\nHUAWEI Mate 20 Pro on saatavilla kolmessa tyylikkäässä värissä: musta, tummansininen sekä revontuli. Valo heijastuu puhelimen pinnasta niin, että värit kimaltavat kauniisti.\nHUAWEI Mate 20 Pron linjat ja yksityiskohdat ovat symmetrisesti harmoniassa keskenään. Ohuen muotoilunsa ansiosta puhelinta on miellyttävä käyttää.\nMaailma on leikkikenttäsi\nOta HUAWEI Mate 20 Pro mukaan hauskanpitoon uima-altaaseen tai vesisateeseen. IP68-luokituksen veden- ja pölynkestävyys1 tarkoittaa, että sinun ei tarvitse enää huolehtia puhelimen kastumisesta.\nKaikkein tehokkain ja älykkäin\nMaailman ensimmäinen 7 nm: n tekniikalla varustettu tekoälyprosessori\nKirin 980 on alan johtava 7 nm:n tekniikalla varustettu tekoälyprosessori. Uusi prosessiteknologia lisää nopeutta ja takaa paremman suorituskyvyn, sekä vähentää huomattavasti virrankulutusta.\n% parempi CPU-suorituskyky2\n% parempi CPU-hyötysuhde2\n% parempi GPU-suorituskyky2\n% parempi GPU-hyötysuhde2\nHUAWEI Mate 20 Pro auttaa sinua aina löytämään määränpääsi varmemmin ja vähemmällä vaivalla.\nKauemmin, turvallisemmin, nopeammin\nAkun pitkä kestävyys on aina ollut Mate-sarjan tunnusmerkki. Suuri 4200 mAh: n4 akku kestää pitkään myös tehokäyttäjällä, sillä tekoäly optimoi akunkestoa käyttäjän mukaan.\nUuden TÜV: n turvallisuussertifikaatin saaneen HUAWEI5 SuperCharge -pikalatauksen ansiosta saat ladattua 70% akkua vain 30 minuutissa6.\nHUAWEIn huippunopea TÜV-turvallisuussertifikaatilla varustettu 15 W langaton pikalataus7 tekee Mate 20 Pron lataamisesta nopeaa, helppoa ja turvallista.\nHUAWEI Mate 20 Pro toimii myös laturina: jos esimerkiksi ystäväsi puhelimesta loppuu akku, voit käyttää Mate 20 Pro: ta langattomana laturina ja antaa virtaa ystäväsi laitteeseen8. Voit siis ladata puhelimellasi toista langatonta latausta tukevaa laitetta!\nUusi Leican kolmoiskamera\nUusi, tekoälyä hyödyntävä Leican kolmoiskamera vie valokuvaamisesi uudelle tasolle:\n40 MP: n päälinssi ikuistaa yksityiskohdat tarkasti, 8 MP: n zoom-linssi näkee kauas ja 20 MP: n ultralaajakulmalinssi mahdollistaa upeat maisema- ja makrokuvat.\nÄlä anna kameran rajoittaa näkymääsi. Leican ultralaajakulmalinssillä ikuistat laajatkin kuvakulmat kätevästi.\nIkuista yksityiskohtia ja yllättäviä piirteitä, joita aikaisemmin et olisi huomannutkaan. Supermakro-kuvaustilan avulla voit tarkentaa uskomattoman lähelle, peräti 2,5 cm päässä olevaan kohteeseen, kun aikaisemmin on totuttu 25 senttimetrin tarkennusetäisyyteen.\nKehittyneen HUAWEI AI-kuvanvakautuksen avulla HUAWEI Mate 20 Pro: n yökuvaustila ottaa uskomattoman teräviä ja kohdennettuja kuvia hämärässä valaistuksessa.\nKuvaa kuin elokuvaohjaaja\nElokuvissa väreillä muodostetaan tunneyhteys katsojiin, ja nyt voit asettaa videokuvaasi erilaisia suodattimia, kuten: Raikas, Vintage, Taustan sumennus tai Jännitys reaaliajassa. AI-värimuotokuvaominaisuus havaitsee ihmiset ja hämärtää taustan, jotta voit kuvata taiteellisella otteella.\nAI-videoeditori kykenee tunnistamaan kasvot ja luomaan erilliset videotehosteet jokaiselle henkilölle. Näin säästät aikaasi ja vaivaasi, kun editointi tehdään puolestasi.\nJotta puhelimella otetut videot muistuttaisivat enemmän elokuvaa, HUAWEI Mate 20 Pro tarjoaa klassisen 21: 9 elokuvasuhteen sekä HDR-kuvaustilan, joiden avulla voit luoda mukaansatempaavia videoita ylivertaisella tarkkuudella.\nHUAWEI Mate 20 Pro tunnistaa sinut helposti ja avaa puhelimen lukituksen vain sekunnin murto-osassa. Kehittynyt 3D-kasvojentunnistusteknologia toimii myös huippunopeasti ja turvallisesti, ja sillä voi lukita myös yksittäisiä sovelluksia.\nHerätä lelusi henkiin\nSkannaa lelu 3D-syvyyskameralla luodaksesi tekoälypohjaisen elävän mallinnuksen. Sen lisäksi, että voit ottaa siitä valokuvia, voit myös tallentaa sen liikettä ja tanssia.\nNäytä hauska puolesi\nIlmaise tunteitasi osuvasti hauskoilla 3D Live Emojeilla. Voit myös animoida jonkun ystäväsi kasvokuvan omilla ilmeilläsi.\nAvataksesi puhelimesi, sinun tarvitsee vain koskettaa puhelimesi näyttöä, sillä sormenjälkilukija sijaitsee näytön alla.\nEntistä älykkäämpi käyttöliittymä\nHUAWEI Mate 20 Prossa on EMUI 9.0 -käyttöliittymä, jonka ansiosta puhelin on käyttäjäystävällisempi.\nHiVision tarjoaa sinulle tietoa tavaroista, maisemapaikoista ja kuuluisista maalauksista. HiVision laskee myös ruoan kalorit sen määrän mukaan auttaakseen pitämään ruokavaliosi terveellisenä.\nTee ostoksia älykkäästi\nTaianomaisen helppoa kahdella sormella. Paina pitkään haluamasi tuotteen kuvaketta, jolloin tuotelinkit ilmestyvät näytöllesi. Nauti nopeasta ostokokemuksesta.\nHankkiudu eroon johdoista. HUAWEI Mate 20 Pro: n avulla voit heijastaa esitelmiä, pelejä tai videoita välittömästi suuremmalle näytölle9. Käyttäessäsi tätä PC-tilaa voit silti lähettää viestejä tai soittaa puheluita niin, että yksityisyytesi on suojattu.\nKoe merellinen kauneus\nHUAWEI Mate 20 Prolle on suunniteltu valikoima korkealaatuisia suojakuoria erilaisiin tilanteisiin, joista voit valita juuri sinulle sopivimman vaihtoehdon.\nLuokitus perustuu testiolosuhteisiin, joissa puhelin on upotettu makeaan veteen 1,5 metrin syvyyteen 30 minuutin ajaksi.\nKaikki tiedot ja vertailutulokset perustuvat sisäiseen testaukseen. Tulokset voivat vaihdella eri ympäristöissä.\nTiedot perustuvat teoreettisiin laskelmiin, suorituskyky voi vaihdella riippuen varsinaisesta ympäristöstä sekä käyttäjien palveluntarjoajan verkkoyhteydestä.\nTyypillinen arvo. Perustuu HUAWEI-laboratorion testituloksiin. Akun kesto riippuu sen todellisesta käytöstä.\nMaksimitiedot. Saatavilla vain 40 W: n HUAWEI SuperCharge -laturilla ja -kaapelilla.\nPerustuu HUAWEI-laboratoriotestien tuloksiin. Laboratoriotestiympäristö: lämpötila 25 °C, suhteellinen kosteus: 45 %: n ja 80 %: n välillä. HUAWEI 40 W: n SuperCharge-laturia ja -kaapelia käyttäen, puhelimen lataus aloitettiin 1 %: n akkuvirrasta 4G-verkon valmiustilassa.\nMaksimitiedot. Saatavilla vain HUAWEIn 15 W Quick Charge -laturilla ja -kaapelilla. Myydään erikseen.\nEi sovellettavissa kaikkiin laitteisiin, jotka tukevat langatonta latausta.\nNäytöt, joissa on Miracast-tuki.


Game 2012 syksyllä suosittu mekko Online. Pelaa ilmaiseksi\nGame 2012 syksyllä suosittu mekko\nPelaa peliä 2012 syksyllä suosittu mekko Online:\nPelin kuvaus 2012 syksyllä suosittu mekko\nTämä peli on suunniteltu erityisesti pikkutytöt, jotka osallistuvat päiväkoti ja peruskoulu tytöille. Päätavoitteena peli on, pukeutua suloinen valokuva malli, ja joka on tyypillinen eri asuja. . Pelaa peliä 2012 syksyllä suosittu mekko verkossa.\nTekniset ominaisuudet peli 2012 syksyllä suosittu mekko\nGame 2012 syksyllä suosittu mekko seuraavasti: 06.05.2014\nPeliä pelataan: 280 kertaa\nPelit kuten peli 2012 syksyllä suosittu mekko\nLataa peli 2012 syksyllä suosittu mekko\nUpota peli 2012 syksyllä suosittu mekko sivustollesi:\nJos haluat lisätä pelin 2012 syksyllä suosittu mekko sivustoon, kopioi koodi ja liitä html-koodi sivustosi. Lisäksi, jos pidät pelistä 2012 syksyllä suosittu mekko, kopioi ja lähetä linkki ystävällesi tai kaikille ystävillesi, jakaa peli maailmassa!\nKun peli 2012 syksyllä suosittu mekko, soitti myös peli:


Anne Carson: Lyhyet luennot - Kiiltomato.net\nLyhyet luennot pystyy eksaktiin ilmaisuun epäeksaktin kielensä ansiosta. Kun päästää irti tarinasta, avautuu kielen maailma. Pilkun paikat jäävät kriitikkoa harmittamaan.\nKanadalainen runoilija, esseisti, kääntäjä ja antiikintutkija Anne Carson on viime aikoina saanut hyvin näkyvyyttä Suomessa. Ennen Lyhyet luennot -suomennosta Poesia ehti julkaista Carsonilta vihkomuotoisen Albertine-harjoituksen (suom. Kristian Blomberg, 2020) sekä Gertrude Steinin runoutta käsittelevän esseen osana Stein-suomennosvalikoimaa Muotokuvia ja kuinka pitää niistä (suom. Aki Salmela, 2019).\nHelsingin Sanomien artikkelista käy ilmi, että pitkän linjan suomentaja Kristiina Drews työstää tällä hetkellä käännöstä Carsonin teoksesta Autobiography of Red. Runoilija Milka Luhtaniemi käytti viime vuonna Noesis-verkkolehdessä ilmestyneessä esseessään apunaan Carsonin väitöskirjaa Eros the Bittersweet (1986, ilmestyy suomeksi syksyllä 2022) käsitellessään Niko Hallikaisen romaania Kanjoni (2021). Vastaavanlaisia ilmentymiä löytyy todennäköisesti muitakin, ja Carson-suomennosten määrän voi odottaa vain kasvavan tulevina vuosina.\nLyhyet luennot on Carsonin ensimmäinen runoteos, alun perin julkaistu 1992 (Short Talks). Se koostuu neljästäkymmenestäviidestä lyhyestä proosarunosta, joihin suomentaja esipuheessaan viittaa unenomaisina ja alitajuisina. Niiden aiheet vaihtelevat Ovidiuksesta takaperin kävelemiseen, ja jokainen niistä on nimetty luennoksi (”Lyhyt luento Ovidiuksesta”, ”Lyhyt luento Takaperin kävelemisestä”). Erot runojen koherenttiudessa ovat kuitenkin suuria. Osa on aidosti luentomaisia ja jossain määrin asiapitoisia, mutta suurin osa todella tuntuu enemmän tekstimuotoisilta unilta kuin jäsentyneiltä puheenvuoroilta. Esimerkiksi ”Lyhyt luento Suojapaikasta” kuuluu kokonaisuudessaan seuraavasti:\nKalan sydämellä voi kirjoittaa seinään. Se johtuu fosforista. Ne syövät sitä. Tuollaisia hökkeleitä on joen varressa. Kirjoitan tätä sinulle niin vääräksi kuin suinkin. Vaihda ovi kun lähdet, siinä lukee. Nyt kerrot minulle, miten väärin se on, miten pitkään se hehkuu. Kerro pois. (s. 58.)\nToisen virkkeen aloittava ”Se johtuu” houkuttelee lukijaa tarrautumaan kiinni teksteissä yleensä esiintyvään ”loogisuuteen”, virkkeiden ja/tai tekstin muiden osien syy-seuraussuhteeseen perustuvaan ketjuuntumiseen. Kyseisessä runossa, niin kuin Lyhyissä luennoissa yleensä, harva asia kuitenkaan johtuu yhtään mistään. Tämä voi aiheuttaa lukijalle haasteita, mutta vain jos lukija on päättänyt odottaa tai jopa vaatia lukemaltaan tekstiltä tietynlaista, ennalta tuttua jäsentymisen tapaa.\nVäitän, että sen, mistä luento kertoo – mitä ikinä se onkaan – voi välittää vain tämänkaltaisessa muodossa.\nEnnen luentoja teoksessa on ”Johdanto”, josta käy ilmi seuraava: ”Aristoteles kertoo meille, että hyvässä tarinassa kaikki tapahtuu jonkin toisen asian seurauksena” (s. 13). Carsonin luentoja voi lukea tällaisen kausaalisuusvaateen kritiikkinä. Hieman myöhemmin samaisessa runossa kerrotaan: ”Aloin kirjoittaa muistiin kaikkea, mitä sanottiin. Merkit muodostavat vähitellen luonnollisen hetken, ilman tarinan ikävystyttävyyttä.” Teksti voi ja saa jäsentyä muillakin tavoin kuin asioiden välisten seurausten kautta. Teksti saa elää ilman ”tarinan ikävystyttävyyttä”, ottaa kerronnallistamisen sijaan muodon lähempää ”luonnollista hetkeä”.\nKiinnostavalla tavalla vastaavanlaista Aristoteles-kritiikkiä on Laura Hervan esikoisteoksessa pinnat. hankaumat (2021). Sen toinen osa koostuu Aristoteleen Runousopista poimituista termeistä, niiden lyhyistä selityksistä ja näiden yhteydessä esiintyvistä runoista. Runojen yhteys termeihin on parhaimmillaankin summittainen, aivan kuten monien Carsonin luentojen yhteys aiheisiinsa. Hervan runot myös rakentuvat assosiatiivisesti ja vapaasti, eheyttä ja selkeitä kertomusmuotoja paeten, samoin kuin Carsonin. Tässä esimerkki Hervan teoksesta:\nCarsonin ja Hervan teokset selvästi tiedostavat Aristoteleen vaikutuksen kirjallisuudelle ja sen historialle. Suoran kritiikin sijaan molemmat kuitenkin nostavat hänet esiin vain kääntääkseen hänelle välittömästi selkänsä, lähes ilkkuen. Tämä on mielestäni yleisesti hyvä tapa lähestyä moista jättiläistä: ymmärtää tämän vaikutus ja tärkeys ja – ellei hänen työhönsä kiinnosta syvemmin paneutua – suunnata sitten katse johonkin uuteen.\nKaikki Lyhyiden luentojen runot eivät ole yhtä vaikeaselkoisia. Tai ovat, tavallaan, mutta osa niistä selvästi kuvaa asioita, joista olisi vaikea puhua yhtään suoremmin. Tällainen on muun muassa ”Lyhyt luento Nuorukaisesta yössä”:\nNuorukainen yössä tahtoisi päästä ajelulle huudon ympäri. Se lojui keskellä kaupunkia ja katseli häntä takaisin kiimoineen ja lihan ruusualtaineen. Hurja laava hohteli hänen sielulleen. Hän ajaisi ja tuijottaisi. (s. 48.)\nVäitän, että sen, mistä luento kertoo – mitä ikinä se onkaan – voi välittää vain tämänkaltaisessa muodossa. Se on tunnelma, etäinen ymmärrys tai tunne. Aavistus. Sen epäeksakti olemus vaatii epäeksaktia kieltä – ja juuri tämän takia kieli on äärimmäisen eksaktia ja saavuttaa kohteensa täydellisesti. Kun päästää irti ”hyvän tarinan” vaatimuksista, avautuu kielen läpi kokonaan uusi maailma. Tai kenties juuri maailma sellaisena kuin se on, ilman kielen ja tarinoiden siihen pakottamaa logiikkaa. Myös ”Lyhyt luento Hedonismista” ilmentää tätä:\nKauneus saa minut toivottomaksi. En välitä enää miksi, haluan vain päästä pois. Kun katselen Pariisin kaupunkia, haluaisin kietoa jalkani sen ympärille. Kun katselen miten sinä tanssit, näen sydämetöntä mittaamattomuutta kuin merimiehen rasvatyynellä merellä. Halut pyöreät kuin persikat kukkivat minussa kaiken yötä, en enää korjaa sitä mikä lankeaa. (s. 56.)\nEnnen kuin jatkan, minun on myönnettävä jotakin. Alkuperäinen luento Hedonismista (”Short Talk on Hedonism”) on lempitekstejäni Carsonilta. Se on iskenyt minuun tunnelman, tunteen, jota en osaa nimetä millään muulla kuin tuolla runolla itsellään, mutta jonka olen kohdannut myös tuon runon ulkopuolella, niin sanotusti maailmassa, niin sanotusti elämässäni. Carsonin alkuperäinen luento Hedonismista on minulle 65-sanainen nimi tuolle tunteelle. Muuta nimeä sille ei ole.\nKun suomennos ei saa minussa aikaan samaa tunnetta kuin tuo alkuperäinen, olen kriittinen. Siis kriitiisempi kuin muutoin ehkä olisi syytä. Toivon, että tämä annetaan minulle anteeksi.\nEsimerkiksi lause ”Beauty makes me hopeless” koostuu kuudesta tavusta (Beau-ty-makes-me-hope-less), kun taas ”Kauneus saa minut toivottomaksi” koostuu kymmenestä (Kau-neus-saa-mi-nut-toi-vot-to-mak-si).\nSuomennos, valitettavasti, kadottaa alkuperäisen Hedonismi-luennon hengästyttävän rytmin. Alkuperäisessä runossa on esimerkiksi ainoastaan yksi pilkku, viimeisessä virkkeessä, samassa kohtaa kuin suomennoksessakin. Mutta suomennoksessa on lisäksi kolme muutakin pilkkua. Näin lyhyessä tekstissä ne muuttavat tekstin tenhon täysin. Suomennos tuntuu, mielestäni, raskaalta ja lähes lamaantuneelta, siinä missä alkuperäinen on hengästynyt ja vimmaisa.\nKyllä, englannin kielessä pilkutus on vapaampaa kuin suomen kielessä, ja kyllä, pilkulla ylipäätään on hieman eri tehtävät näissä kahdessa kielessä. Mutta silti. Jos suomennoksesta olisi jätetty kolme ensimmäistä pilkkua pois, olisi lopputulos huomattavasti lähempänä alkuperäistä, ja tekstinä vaikuttavampi.1 Se tarttuisi lukijaan herkemmin. Etenkin kun kokoelmaan jo sisältyy runoja kuten ”Lyhyt luento Siitä, miksi jotkut ihmiset pitävät junia jännittävinä”, joka saavuttaa hektisen rytminsä totaalisella välimerkkien puutteella, niin alkuperäisessä kuin suomennoksessakin.\nSuomennoksen puolustukseksi mainittakoon, että englannista suomeen käännettäessä rytmin ja tenhon säilyttäminen on hankalaa jo pelkästään kielten perusrakenteellisten erojen takia. Suomi on englantiin verrattuna ”hidas” tai ”pitkä” kieli – viitaten käytettäviin tavumääriin. Esimerkiksi lause ”Beauty makes me hopeless” koostuu kuudesta tavusta (Beau-ty-makes-me-hope-less), kun taas ”Kauneus saa minut toivottomaksi” koostuu kymmenestä (Kau-neus-saa-mi-nut-toi-vot-to-mak-si). Samaan määrään tavuja saa englanniksi mahtumaan paljon enemmän ”asiaa” kuin suomeksi (oman kokemukseni mukaan usein juuri hieman vajaa kaksi kertaa enemmän) ja tavut suurelta osin määrittävät tekstin rytmiä. ”Beauty makes me hopeless” yksinkertaisesti tuntuu suussa lyhyemmältä kuin sen suomennos. Tämän lisäksi suomen kielen sanat kuten ”mittaamattomuutta” ovat mitä tehokkaimpia tekstivirran patoajia. Tehtävä ei siis ole helppo.\nJos Hedonismi-luennon jättää laskuista (ja edellä mainituista, henkilökohtaisista syistä sen hyvin voi), vaivaa minua Lyhyissä luennoissa lähinnä painotuotteeseen jääneet kirjoitusvirheet. Niitä löytyy itse runoista ja yksi jopa otsikkotasolta: ”Lyhyt luento Parmemideesta” [sic]. Tekstin määrään nähden huolimattomuusvirheitä on jäänyt teokseen harmillisen paljon.\nLyhyet luennot on mielenkiintoinen valinta Carsonin ensimmäiseksi suomennetuksi kirjaksi. Teos ei ole hänen tunnetuimpiaan, eikä se ole aivan yhtä lähestyttävä kuin monet myöhemmistä teoksista. Yhtä kaikki se toimii hyvänä avauksena Carsonin tuotantoon suomenkielisille lukijoille. Se on myös täynnä kauniita virkkeitä ja katkelmia. Kokoelman onnistuneimmat luennot ovat juuri niitä, jotka irrottelevat kielellä eniten ja kallistuvat suorimmin runollisen ilmaisun puolelle.\n1 Ensimmäisen pilkun suora poistaminen toki toisi kyseiseen virkkeeseen liiallista monitulkintaisuutta. Sen voisi tällöin lukea joko muodossa ”En välitä enää miksi haluan vain päästä pois”, tai muodossa ”En välitä enää miksi haluan vain päästä pois”.\nKirjoittaja on runoilija, kriitikko ja runouslehden kritiikkitoimittaja.


Jokioisten uudessa S-marketissa on paikallinen puumerkki - Hämeenmaa\nJokioisten uudessa S-marketissa on paikallinen puumerkki\nJokioisten S-marketin tyylikäs puinen julkisivu sulautuu hyvin ympäristöönsä ja on samalla paikallisen puurakentamisen taidonnäyte: pääurakoitsijana toimineella Jokioisten FM-Haus Oy:llä on pitkä kokemus ekologisesta puurakentamisesta.\n– Myymälä sopii erinomaisesti ympäröivään maisemaan. Kokonaisuus on hieno! On mahtavaa, että pystymme palvelemaan asiakkaita nykyaikaisessa myymälässä, Osuuskauppa Hämeenmaan ryhmäpäällikkö Marko Leppänen iloitsee.\nUusi S-market on noin puolitoista kertaa vanhaa kauppaa suurempi, mikä näkyy esimerkiksi laajentuneina valikoimina ja leveämpinä käytävinä.\n– Valikoimat kasvoivat lähes kaikissa tuoteryhmissä. Avarat tilat ovat mahdollistaneet valikoimien laajentamisen, ja leveät käytävät helpottavat asiointia, sanoo Leppänen.\nHän kehuu erityisesti myymälän sisääntuloa, jossa asiakasta on vastassa näyttävä hedelmä- ja vihannesosasto.\nMarketpäällikkö Taija Vaahteran mukaan uusi myymälä vastaa entistä paremmin paikallisiin asiakastarpeisiin.\n– Meillä on nyt paistopiste, grilli, kierrätyspiste ja pikakassoja. Lisäksi aukioloaikamme laajenivat hieman viikonloppujen osalta, Vaahtera kertoo.\nAsiointia sujuvoittavia pikakassoja on neljä: kaksi perinteisempää mallia ja kaksi hybridikassaa.\n– Hybridikassoilla voi asioida myös kärryjen kanssa, mainitsee Vaahtera.\nS-marketin kiinteistössä toimii myös Jokioisten apteekki.\nVaraus sähköautojen lataukselle, valmius aurinkopaneeleille\nJokioisten Torikeskus, jossa vanha S-market sijaitsi, puretaan uuden kaupan käyttöönoton jälkeen.\n– Torikeskusta päästään purkamaan huhtikuun loppupuolella. Forssan Ympäristöurakointi vastaa purku-urakasta, kertoo Hämeenmaan kiinteistöjohtaja Ari Järvinen.\nS-marketille tehdään uusi pysäköintialue, joka valmistuu juhannukseen mennessä.\n– Autopaikkojen määrä lähes tuplaantuu, mainitsee Järvinen.\nNykyaikaisuuden lisäksi energiatehokkuus on ollut lähtökohtana uuden marketin suunnittelussa.\n– Energiatehokkaat hiilidioksidikylmälaitokset ja led-valot tekevät uudesta myymälästä aiempaa vähäpäästöisemmän. Lisäksi kiinteistö lämmitetään kylmälaitteiden lauhdelämmöllä, Ari Järvinen kertoo.\nKaupan pihalle tulee varaus sähköautojen lataukselle ja katolle valmius aurinkopaneeleille.\nPalveluverkoston nykyaikaistaminen ja sitä kautta energiatehokkuuden parantaminen sekä uusiutuvan energian käytön lisääminen tukevat Hämeenmaan tavoitetta olla oman toimintansa osalta hiilinegatiivinen vuoteen 2025 mennessä.\nVallitsevan koronatilanteen takia uudessa S-marketissa ei pidetä avajaisjuhlallisuuksia, mutta uutta myymälää juhlistetaan mahdollisuuksien mukaan kesällä.


Puolustaa N97-mallia - Mobiili - Ilta-Sanomat\nJulkaistu: 24.8.2009 8:23 , Päivitetty: 24.8.2009 8:26\nNokia tuo markkinoille älypuhelimia, jotka iskevät Applen iPhoneja vastaan, kertoo toimitusjohtaja Olli-Pekka Kallasvuo Financial Times-lehden haastattelussa.\nMaailman suurinta matkapuhelinvalmistajaa Nokiaa on arvosteltu siitä, ettei se ole pystynyt kehittämään päätelaitetta kilpailemaan Applen iPhonen kanssa. Toimitusjohtaja Olli-Pekka Kallasvuo sanoo Financial Times -lehden haastattelussa, että Nokia aikoo olla vieläkin kilpailukykyisempi.\nKallasvuon mukaan Nokia aikoo menestyä uudessa strategiassa, jossa päätelaitteiden valmistaja muuttuu erilaisten sisältöpalvelujen tarjoajaksi. Nokia tuo päätelaitteisiin muun muassa karttoja ja musiikkia.\nÄlypuhelimissa Nokia on menettänyt markkinoita kilpailijoilleen amerikkalaiselle Applelle ja kanadalaiselle BlackBerry-laitteiden valmistajalle RIM:lle.\nKallasvuo puolusti lehdessä Nokian N97-puhelinta, joka on tarkoitettu iPhonen pääkilpailijaksi.\n– Olemme kilpailukykyisiä juuri nyt ja ponnistelemme sen hyväksi, että olemme vielä kilpailukykyisempiä tästä eteenpäin.\nTällä viikolla Nokia yrittää saada vauhtia älypuhelinmarkkinoihin ja esittelee Linux-käyttöjärjestelmällä toimivan päätelaitteen.\nNokian odotetaan kertovan suunnitelmistaan laajentua minikannettavien tai langattomien tietokoneiden markkinoille.


Aiheet - Suonsyrjä\nMusiikin teoria / millä sormituksella exodus kappalleen basso puoli\nKromaattisten harmonikkojen soittorinki / haitarin ääneen ilmestynyt " vibra"\noma kurttu sentäs toimii, mutta tuossa nyt parikin tuttua alkanut elvytellä soittoharrastustaan seurana ja toisella bugarin näppäin haitari ollut jonkun vuoden salkussa, no alkuun ääni hieman tukkoinen, se on parantunut.\nmutta viime soitto kerralla havaittavissa diskantti puolella selkeästi että äänessä on ns. vibra, tähän ei vaikuta mikä koplari on päällä ja tekee melkolailla kaikilla napeilla samaa.\nhuoltoonhan tuo on vietävä, mutta uteliaisuutta, onko ehdotuksia mikä asian aiheuttaa\nNuottiteline / sovituksia kahdelle haitarille\nhyviä ehdotuksia olisiko jossain kirjassa tahi jollain nurkissa parille haitarille tehtyjä sovituksia.\nkumpikaan meistä vielä vähän aloittelu asteella mutta perus valssit ja kipaleet alkaa menemään... eli esim, metsäkukkia, elämää juoksuhaudoissa, minä soitan harmonikaa yms.. vastaavaa hakusessa, musiikki maku sinääsä laaja joten monelainen käy.\nnyt menty hieman korvakuulolla eli soitettu joko yhteen vain toisen säestäessä tai vuoroteltu säkeissä ja kertosäe yhteen yms.\nNuottiteline / minä soitan harmonikkaa\nlöytyisikö keltään tuohon haitari sovitusta? eritoten kiinostaa versio jota pedro soittaa nummisen kanssa.. tai no originaalikin menee.\njostain ala asteen laulukirjasta löytyy itseltä yhdet ja pianolla ne kuulostavat hyviltä vaan haitarilla soittaessa puuttuu se jokin, kyllä sen naapurikin jo oikeaksi kappaleeksi tunnistaa mutta itseä häiritsee\nkoko soittelu haitarilla niin alkuntekijöissä että itse korva kuulolta kokeillen muutoksia ei vielä onnistu\nHarmonikkapöytä / Thomann sivuston startone haitari vai joku muu?\nSoitto ura vasta alkutaipaleella vaan neukkulaisella piano akkordilla päästy hommassa alkuun, kövi kuitenkin niin että juhanuksena pääsei soittamaan merkkikampetta ( merkkiä en valitettavasti muista enää) vaan oli huomattavsti pehmeämpi soittaa tuohon neukkulaiseen nähden, no tämä ei varmaan kennelekkään yllätys.\nMutta asiaan, thomannin sivuilta olen noita startone merkkisiä piano haitareita katsellut, valitettavasti googletuskaan ei asiaan tuottanut tulosta, että millaisia ja ennen kaikkia minkä äänisiä. ja olishan se toki mukava tuollaista kokeilla ennen ostoa.\nVai unohtaako suosiolla ja katselee rauhassa käytettyä merkki soitinta? Ja mitä merkkejä väki suosittelee ja mitä ei missään nimessä? Hinnaltaa saisi kyllä pyöriä 500-700e max. Haulla olen jo asiasta lueskellut, mutta ihan vielä en ole päässyt lopputulokseen että jos ei tuo startone niin mikä sitten\nAsia sinäänsä hieman kaksi piippuinen, hirveästi ei alkuun asiaan halua panostaa, mutta toisaalta se maku menee huonolla instrumentillä hommasta äkkiä.\nYhtä käytettyä royal haitaria kävin uteliaisuuttani katsomassa, hinta oli vain hieman alle budjetin. Vaan ei kyseinen yksilö tuntunut noita venakko matkamuisto haitaria paremmalta..\nTai oikeastaan noita neukku haitareita on kaksi, tuo akkordi joka ei nyt mitenkään vasten mielinen soittaa, mutta basso puolen se vipu systeemi... No en edes mainitse mielipidettä.\nvielä ei ole haitannut suuremalti parin vivun välillä pois loikkaus, kun se säestäminenkin vielä opettelu asteella, melodia puolelta nyt saannut jotain soitettua ja nuottien opiskelu avannut hommaa paljon... (Mutta tekemistä on) Toinen on b kirjaimella alkava, tässä bassopuoli toimii hyvin ja järjestelmä huomattavasti fiksumpi, on myös hieno äänisempi vaan melko raskas soittaa.


The Blue Salamander: Uusi Pokemon Zeraora!\nLähettänyt Kawa klo 14.02\nCozminen 16. huhtikuuta 2018 klo 19.17\nPitää sanoo et on kyl hieno design~ just sopivast simppeli mut kuitenki yksityiskohtanen ja sähäkän näkönen. >3< Jotai samaa näköö mitä lucarios mut kuitenkin omanlainen. Mut joo, hyvä on~ <3\nAxu 22. huhtikuuta 2018 klo 17.55\nZeraora näyttää mun mielestä Luxrayn evoluutiolta :D\nCozminen 22. huhtikuuta 2018 klo 19.52\nOoh niis on kyl samaa näköö~ ehkä joku vaihtoehtone shinx-evoluutio toimis kans? :D\nKawa 6. toukokuuta 2018 klo 17.38\nZeraorasta tulee kyllä vähän Lucario mieleen - ehkä noiden pussihousujalkojen takia xD Mutta jostain syystä tykkään silti tämän designista tosi paljon, mutten Lucariosta juuri yhtään. Hassua. :D\nAnonyymi 6. toukokuuta 2018 klo 15.06\nJos olisit Salipäälikkö, mitä tyyppiä käyttäisit ja olisiko salissasi mitään teemaa? Esimerkiksi mun sali olisi aavemmaisen näköinen merirosvolaiva. Lautturi joka vie sinut sinne haastaa sinut apunaan Sandygast ja Palossand. Laivassa välivastuksilla olisi sellaisia pokemonseja kuin Frillish, Yamask ja Duskull. Minut kohtaat kapteenin hytissä, täynnä aarteita ja tiimini on Jellicent,Dhelmise,Dusknoir ja (Mega)Sableye. Jos voitat minut, saat aarremerkin. kultaista pääkalloa muistuttavan merkin jolla on jalokivisilmät.\nKawa 6. toukokuuta 2018 klo 17.44\nVau! Hienonkuuloinen idea! Voisin niin kuvitella että tuollainen merirosvosali olisi oikeasti olemassa jossain pelissä! Mä olen pitkään nähnyt itseni joko Grass- tai Fairy-tyyppisten Pokemonien kouluttajana, tai ties vaikka molempien! ;) Rakastan paljon luontoa, joten salini voisi hyvinkin olla joku kasvien peittämä paikka. Osalla kouluttajista salilla voisi olla sen perusteella esim. Cottoneeita tai Flabébéjä. Itselläni voisi olla vaikkapa sitten ruohopokemoneja, kuten esim. Breloom, Whimsicott tai Vileplum.\nTosi mielenkiintoinen kysymys! Tätä olisi kiva pohtia vielä tarkemmin joskus ajan kanssa lisää... :)


Just like a feather: elokuuta 2013\nraapustanut nelly klo 00:06 Ei kommentteja:\nraapustanut nelly klo 19:05 1 kommentti:\nraapustanut nelly klo 21:55 2 kommenttia:\nAivan liikaa tekemistä\nEi rittävästi unta\neikä riittävästi syömistä.\nYritän syödä enemmän, mutta pääasiassa on nyt mennyt hedelmiä ja salaattia. Eilen, kun aamiaisen ja lounaan väli meinasi venähtää yhdeksään tuntiin, uskalsin syödä proteiinipatukan.\nTänään voisin vielä yrittää käydä lenkillä, ensi viikolla alan taas käymään salilla. Olen yksin kotona huomisen ja tiistain. Suunnitelmissa olisi vähän paaston tapaista.\nraapustanut nelly klo 17:56 Ei kommentteja:\nTunnisteet: ahdistus, anoreksia, syömishäiriö, väsymys\nMä tarviin tahtoa vaikeisiin hetkiin, mun täytyy lääkettä näihin paineisiin etsii\nTänään mulla ei ole koulu, saan ottaa vähän rauhallisemman aloituksen. Kahdella kurssilla nyt ei pitäisi hirveästi stressiä syntyä ja kuitenkin mietin miten jaksan. En ainakaan jaksa muiden kysymyksiä siitä, miksi käyn lukiota neljään vuoteen ja miten mulla voi olla niin vähän kursseja. Eräs ihana ihminen sanoi kyllä viisasti\n"muista et on ok sanoo, jos ei jaksa!\nja jättää vaik joku kurssi kesken"\nNe olivat juuri ne sanat mitä ehkä halusin ja tarvitsin kuulla. En edes silloin, kun olin huonoimmillani, kuullut kenenkään sanovan noin. Kyllähän muut välillä huolehtii mun jaksamisesta ja pärjäämisestä enemmän, kuin mä itse, mutta tämä ihana tyyppi osasi muotoilla sen just oikealla tavalla. kiitos♥\nUskon kuitenkin pärjääväni paremmin, vaikka koulu saakin ahdistuksen nousemaan pintaan.\nKoulun alkaminen on aina ollut minulle merkki syksystä. Kun koulu alkaa, alkaa samalla myös syksy. Kesä on virallisesti ohi ja ainakin tällä viikolla on sääkin ollut sen mukainen. Ei kyllä yhtään harmittaisi vaikka vielä tulisi kunnon inkkarikesä. Olen jo henkisesti alkanut valmistautumaan syksyyn, kaivan kaapeista lämpimiä vaatteita esille ja laitan kesävaatteita syrjään. Ostin jo ison lämpimän neuleen ja pipon huonoja hiuspäiviä varten. Jos ilma jatkuu tällaisena ovat sadetakki ja kumpparit kyllä aika tarpeelliset.\nJotenkin vapaapäivä on saanut minut ihan laiskaksi, varsinkin kun ilma on tuollainen. Olen kyllä ehtinyt käydä jo kaksi kertaa tallilla ja hoitamassa bussikortti-asioita. Tuntuu ihan kuin olisi jo ilta vaikka kello on vasta vähän vaille viisi.\nTiedän edelleenkin syöväni aika kehnosti, mutta en jaksa tällä hetkellä välittää siitä. Ehkä ensi viikolla voisin yrittää tehdä jotain parannusta.\nOkei tulipa sekava postaus. Tällaisille päiville pitäisi keksiä jotain järkevää tekemistä. Tai ehkä se on ihan ok, että otan peiton ja linnoittaudun sohvalle katsomaan telkkaria.\nraapustanut nelly klo 16:57 1 kommentti:\nraapustanut nelly klo 22:42 2 kommenttia:\nraapustanut nelly klo 22:00 2 kommenttia:\nEilen yritin vähemmän ahkerasti kuvata päivääni ja viimein väsäsin tämän Päivä kuvina- postauksen. Ihan kaikkia hetkiä en kuvannut, ei kännykkä ollut koko ajan kädessä. Valitettavasti päivä nyt ei ollut se kaikkein kiinnostavin. En tehnyt mitään erityistä, mutta sellaista mun elämä on. Ehkä sitten, kun koulu alkaa ja on vähän muutakin ohjelmaa voisin tehdä tämän uudelleen.\nheräsin tasan seitsemältä\nkeittiössä oli touhon aikaan\nmustikka-vanilja-tuorepuuro ja maitokahvi\nlähdimme isän kanssa tallille\nvedin kumpparit jalkaan,\nkun pesin heppaa ratsastusksen jälkeen\nEhdin olla vähän aikaa kotona ja vaihtaa vaatteet.\nSitten lähdimme äidin kanssa kauppaan\nEn ollut nähnyt ennen joten ajattelin kokeilla,\nsaattaa kuitenkin jäädä syömättä\npieni pala kasvispiirakkaa, kasvisgratiinia\nMolemmat olivat pahoja, en syönyt ihan kaikkea\nAteriaväli oli ehtinyt venähtää jo kuuteen tuntiin...\njälkkäriksi nektariini, nam<3\nsitten luin muiden blogeja ja aloittelin tätä postausta\nkahvi maidolla, kaksi kauraleipää + päälliset\nteki vielä mieli hedelmää, joten söin omenan\npelasin fruit ninjaa :DD\nimuroin ja pyyhin pölyjä,\nomakin huone on nyt järjestyksessä\nPäivällinen venyi hieman myöhemmäksi ja unohdin ottaa\nkunnollisen kuvan ajoissa. Söin salaattia ja vähän kanaa\nNoin yhdeksän aikaan lähdin lyhyelle lenkille\nkävn suihkussa ja pesin naaman kyseisillä tuotteilla\nTämän jälkeen vielä datailin ja valmistelin\nseuraavan päivän aamupalaa\nraapustanut nelly klo 16:58 6 kommenttia:\nraapustanut nelly klo 21:18 1 kommentti:


HIFK vei maalintekokisan voiton SaiPasta - ESS.fi\nAnssi Löfman viimeisteli neljännellä minuutilla avausosuman. LEHTIKUVA / LAURI HEINO\nHIFK:n ja SaiPan jääkiekkoliigan ottelusta muodostui melkoinen maalimässäily, kun HIFK vei sen voittomaalikilpailulla 7–6. Viiden ylivoimaosuman mittelön ratkaisijaksi 6 986 katsojan edessä kohosi isäntien Sebastian Dyk, joka upotti molemmat rankkarinsa.\n– Saadaan olla tyytyväisiä, että saimme voiton, HIFK:n valmentaja Jarno Pikkarainen kuvasi värikästä taistoa.\nLappeenrantalaisten toiveet kohosivat heti pelin kärkeen, kun Anssi Löfman viimeisteli neljännellä minuutilla avausosuman Atte Engrenin taakse. Pian pelin virtaus kuitenkin kääntyi totaalisesti, sillä helsinkiläinen kotijoukkue latoi jopa viisi maalia perätysten 20 minuutissa maalivahti Niclas Westerholmin ohitse.\nFlow-vaiheessaan HIFK rokotti ensin SaiPaa jäähystä joka kerta eli kolmasti peräkkäin. Sitten isäntien myllytys sai jatkoa tasaviisikoin toisen erän alkuun niin, että HIFK johti isosti 5–1.\n– Hyvä, että saadaan maaleja. Mutta ei voida päästää kuutta omiin, voittava joukkue ei tee sitä, HIFK:n kapteeniksi Lennart Petrellin tilalle nimitetty Jere Sallinen pohti.\nSaiPan kiri käynnistyi 26. minuutilla Tomas Zaborskyn viimeisteltyä ylivoimalla. Päätösjakson vanhettua vain 81 sekuntia vierasjoukkue oli kammennut jo maalin päähän 6–5:een.\nVeeti Vainion niittaama tasoitus syntyi ajassa 57.58.\n– Hienoa, että ei annettu periksi. Oli paikka ratkaista ja ottaa voittokin, SaiPan valmentaja Tero Lehterä puntaroi.\nLehterän mieltä lämmitti myös ottelua edeltänyt HIFK:n markkinointivideo, johon oli yhdistetty Teemu Pukki kommentteineen. Huuhkajien onnistuminen ehti sekin kiiriä naapuritontilta.\n– Hienoa ja onnittelut Huuhkajille. Rive (Markku Kanerva) pystyy nyt sanomaan edeltäjilleen kuten Kekkonen aikoinaan, että ”saatanan tunarit”, Lehterä hehkutti.


Painelaitteiden kolmannen osapuolen tarkastukset, DEKRA\nPainelaitteiden kolmannen osapuolen tarkastukset\nOlemme FINASin akkreditoima tarkastuslaitos. (FINAS = Suomen kansallinen akkreditointielin, Finnish Accreditation Service).\nToimimme Tukesin hyväksymänä tarkastuslaitoksena kansallisen lainsäädännön alaisten painelaitteiden tarkastajana. (Tukes = Turvallisuus- ja kemikaalivirasto).\nTyö- ja elinkeinoministeriö on ilmoittanut meidät Euroopan parlamentille ja neuvostolle (EU) painelaitedirektiivin PED 2014/68/EU mukaiseksi Ilmoitetuksi Laitokseksi (Notified Body) 0875.\nDEKRA Industrial Oy tekee lakisääteisiä painelaitteiden tarkastuksia.\nTarkastustoiminta ei ole pelkästään lakien noudattamista. Tarkastustyömme perusta on tavoitteellinen yhteistyö, joka tähtää asiakkaamme liiketoiminnan laadukkaaseen kehittämiseen ja ylläpitämiseen turvallisesti ja ympäristöystävällisesti.\nDEKRA Industrial Oy tekee painelaitteiden, säiliöiden, putkistojen ja mekaanisten laitteiden tarkastuksia ja vaatimustenmukaisuuden arviointeja. Toimimme prosessi-, energia-, ydinvoima- ja kemianteollisuuden sekä rakentamisen laitteisiin ja järjestelmiin liittyvissä vaatimustenmukaisuuden arvioinneissa, teknisissä tarkastuksissa, kunnon ja kunnonvalvontajärjestelmien arvioinneissa.\nEuroopassa markkinoille saatettavat painelaitteet on CE-merkittävä. Painelaitedirektiivin noudattamisella varmistetaan, että turvallisuusvaatimukset täyttyvät ja vaatimustenmukaisuus on arvioitu eurooppalaisten vaatimusten mukaisesti.\nToimintaamme sisältyy muun muussa:\nPainelaitedirektiivin (PED) ja kuljetettavien painelaitteiden direktiivin (TPED) mukaiset ilmoitetun laitoksen tehtävät\nTukesin hyväksymänä tarkastuslaitoksena sisältäen mm. käytössä olevien painelaitteiden määräaikaistarkastukset\nVaarallisten aineiden kuljetussäiliöiden tarkastukset ja hyväksynnät (VAK/ADR/RID/IMDG)\nTrafin (liikenteen turvallisuusviraston) valtuuttamana alusten painelaitteiden tarkastukset\nMaakaasuasetuksen mukaiset hyväksytyn laitoksen tarkastukset\nNestekaasuasetuksen mukaiset tarkastukset\nKemikaalilain mukaiset tarkastukset


Talviolympialaiset 2018 Hiihtolomapaketti 19.-26.2. | Elamysmatkat\nTalviolympialaiset 2018 Hiihtolomapaketti 19.-26.2.\nLähde mukaan talviolympialaisiin kannustamaan suomalaiset urheilijat menestykseen! Haluamme tarjota suomalaisille urheilufaneille mahdollisuuden kokea maailman upeimmat urheilukisat livenä vaikka aitiopaikoilta.\nHiihtolomaviikolle sijoittuvan paketin ohjelmassa on suomalaisia kiinnostavia hiihtotapahtumia, yhdistetyn suurmäen kilpailu ja myös naisten lumilautailua. Tällä viikolla on suurin osa jääkiekon semifinaaleista ja finaaleista ja lippuja on varattavissa myös niihin erikseen kun otteluiden aikataulu on selvillä. Alppihiihdon ystäville viikko tarjoaa neljä eri lajitapahtumaa ja Curling-turnaus huipentuu viikon lopulla. Kisat päätetään juhlallisuuksilla 25.2.\nMatkapakettien hinnat 6 yötä alk. 2 750 €/hlö Kysy tarjous!\nViimeisen viikon matkapaketteja on vielä rajoitetusti saatavilla! Kysy edullisia hajapaikkoja suoraan toimistolta:\n09 622 70 940, info@elamysmatkat.com\nKatso kaikki kisa-aikataulut >>\n(Tuote)Osastot: Olympialaiset, Tarjoukset.\nViimeisen viikon matkapaketteja on vielä rajoitetusti saatavilla!\nKysy edullisia hajapaikkoja suoraan toimistolta: 09 622 70 940, info@elamysmatkat.com\nHiihtolomaviikon paketti 19.-26.2. Coastal Cluster Hotel Beauty 2 750 €/henk. Kysy tarjous! 3 690 € Kysy tarjous!\nHiihtolomaviikon paketti 19.-26.2. Mountain Cluster Hotel Seolim 2 995 €/henk. Kysy tarjous! 4 195 € Kysy tarjous!\nLentokenttäkuljetukset Soul – Pyeongchang – Soul\nMajoitukset matkan aikana (vähintään 3-tähden hotellissa)\nMatkapaketin hinta sisältää lennot ja majoituksen, lippuja matkan ajankohdalle voit valita erikseen. Otamme vastaan lipputoiveesi ja katsomme tapahtumien aikataulujen mukaan, mitä kisatapahtumia kannattaa samalle päivälle varata ja lähetämme tarjouksen.\nHiihtolomaviikon paketin aikana kisaohjelmassa on mm. hinta A-kategorian lipulle, jollei toisin mainita.\nThe Beauty Hotel (Coastal Cluster)\nElämysmatkat on varannut suomalaisten kisavieraiden käyttöön oman, juuri remontoidun ja uudistetun hotellin Gangneungin KTX-pikajuna-aseman vierestä. The Beauty Hotel edustaa hyvää keskitasoa ja huoneiden varustelu on hyvä. Hotellissa on upouusi kahvilaravintola ja pieni lobby, ja lähellä on lukuisia ravintoloita ja baareja. Hotellilta on lyhyt kävelymatka KTX-transportation hubiin, josta käsin pääsee kätevästi sekä Coastal Clusterin Olympic Parkiin (jäälajit), Olympic Boulevardille että kaikille Mountain Clusterin kisa-alueille (lumilajit). Kaikki kisapaikat ovat 15min – 1h15min siirtymän päässä hotellilta. Hotellin sijainti on kisavieraan kannalta erinomainen.\nHotel Seolim (Mountain Cluster)\nElämysmatkojen matkanjohtajat majoittuvat myös hotelleissa ja ovat tavoitettavissa joka päivä hotellilta. Kisavieraiden infopiste sijaitsee hotellin aulassa ja mitalikahveista ja muusta suomalaisille suunnatusta ohjelmasta saa hotellilla aina ensi käden tiedot.\nalk. 1470 €/hlö